近年炙手可熱嘅荷里活女星Zendaya,繼《沙丘瀚戰2》之後又有新戲上,新片《挑戰者》(Challengers)呢期喺意大利羅馬舉行首映。導演Luca Guadagnino來自意大利,當然要返主場威威。
兩男同時追求 Zendaya:全都要!
《挑戰者》中,Zendaya飾演女子網球好手Tashi,因緣際會下認識Josh O'Connor同Mike Faist 2名男網球手Patrick 同Art,兩男同時追求,Tashi全都要。Tashi喺球壇如日方中之際遭遇重傷而退役,佢選擇同Art結婚並成為丈夫嘅教練。一場挑戰賽令Patrick 同Art碰頭,比賽已經唔止鬥球技咁簡單。
導演拍過《以你的名字呼喚我》,擅長情慾情感交纏戲碼,《挑戰者》當然有床戲,睇預告片似乎Zendaya同兩大型男同時激戰,嘩!三位主角話拍之前會一齊打網球一齊出街一齊排戲,令大家都有連結而且有好感先拍(定係…啪?),Zendaya仲話劇組有負責床戲嘅「親密指導」(Intimacy Coordinator),大讚好幫到手而且令各人安心。
咩係「親密指導」Intimacy Coordinator?
小編好奇之下即刻search下咩係Intimacy Coordinator,原來真有其工,而且美國演員工會甚至有「親密指導」嘅工種介紹。「親密指導」係負責同劇組及演員溝通嘅橋樑,令各方人等都遵守安全指引,演員會清楚知道自己要做咩、出嚟係咩效果,同時又能夠呈現導演嘅想法。如果導演有要求,「親密指導」仲要安排演員親密戲份嘅動作,甚至要做埋呢啲場口嘅「編舞家」(choreographer),都可以話係另一種「動作指導」。
咪以為睇得多同「實踐」得多,就做到「親密指導」。工會嘅介紹指出,做呢個崗位需耍有多項才能,要識得點樣以鏡頭配合敘事、要識得點教演員以肢體配合動作,「黐膠紙」保護演員重要部位嘅技巧當然要識,用咩布料遮、點樣黐,都要知。而且「親密指導」仲要識情緒上急救技巧,畢竟親密戲份對演員心理構成好大壓力,在場嘅負責人一定要知點樣處理。
原文刊登於 電影LOL